Werk geskep, maar só gaan SA nie teikens haal | Netwerk24
Deur Hanlie Stadler 26 Junie 2019 05:31
In die eerste kwartaal van 2019 het die formele sektor slegs 22 000 nuwe poste geskep. Dis ook net 76 000 poste méér as in dieselfde kwartaal van 2018.
Dié syfers uit die kwartaallikse indiensnemingspeiling (QES) wat Statistieke Suid-Afrika Dinsdag uitgereik het, sluit weliswaar die informele sektor, landbou en private huishoudings uit. Aan die ander kant is ’n groot deel van die 19 000 nuwe poste by staatsinstellings slegs tydelike poste wat in aanloop tot die Mei-verkiesing geskep is.
Volgens die QES werk 10 174 000 mense nou by Suid-Afrikaanse firmas, ’n styging van slegs 0,2% op ’n kwartaalgrondslag en van 0,8% op ’n jaargrondslag. Die jaarsyfer is die helfte van die groei wat nodig is om jong mense wat die arbeidsmark te betree, te kan akkommodeer.
Die vooruitsig vir werkskepping lyk ook uiters swak in die lig van verskeie groot aankondigings van afleggings die afgelope ruk.
Tot 1 200 mense kan hul werk verloor omdat Standard Bank 104 takke gesluit het.
MultiChoice het pas die sluiting van takke en oproepsentrums aangekondig wat tot 2 194 hul werk kan kos.
Group Five se sakeredding gaan tot 3 000 mense hul werk kos.
Verskeie ander maatskappye en bedrywe is ook met herstrukturering besig wat mense hul werk kan kos.
Nietemin sal die formele sektor se syfers waarskynlik wel in die tweede kwartaal groei toon danksy die aanstelling van duisende kiesbeamptes.
Meer oor: Werkloosheid | Indiensneming | Qes1901 | Werkskepping